Diari Oficial de la Generalitat Valenciana


Sumari del DOGV 9896, del 18-07-2024 (2024/7137)

RESOLUCIÓ d'11 de juliol de 2024, de la Direcció General de Formació Professional, per la qual es convoca la selecció de docents que actuaran com a experts o expertes de les modalitats de competició que es convoquen en els pròxims campionats de Formació Professional Comunitat Valenciana Skills 2025, en el campionat nacional SpainSkills que se celebrarà posteriorment, i, si és el cas, en els campionats internacionals Euroskills i WordSkills.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9896

Data del DOGV
:   18-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/7137

CVE
:   GWZH-C-6726-9487

Data del document
:   11-07-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

El Ministeri d’Educació, Formació Professional i Esports finança les accions de difusió i millora de la qualitat de la Formació Professional del sistema educatiu («qualitat») dins de l’objectiu específic d’«augmentar la participació en la Formació Professional de grau mitjà i superior i millorar la qualitat de la Formació Professional». Per la seua part, el Marc de referència espanyol d’assegurament de la qualitat (en concordança amb el Marc de referència europeu de garantia de qualitat), té com a objectiu general garantir i millorar la qualitat de la Formació Professional del sistema educatiu a escala de sistemes (administracions implicades) i de centres proveïdors de Formació Professional, per la qual cosa dona resposta a les necessitats en els àmbits nacional, regional i local, a les recomanacions europees i a les que hi puguen sorgir dins de l’àmbit dels interlocutors socials.

En este marc, es va publicar la Resolució de 21 de juny de 2023, de la Secretaria General de Formació Professional, per la qual es publica l’acord de la Comissió General d’Educació, de 7 de juny de 2023, en la qual es definixen els criteris de distribució, així com el repartiment resultant del crèdit destinat l’any 2023 al Programa de cooperació territorial de qualitat en Formació Professional del sistema educatiu espanyol. Dins de les accions de qualitat que es poden desenvolupar, segons la resolució esmentada, hi ha les accions de difusió referides a l’organització i la participació en els campionats autonòmics i estatals de Formació Professional (d’ara en avant, CV-Skills i SpainSkills, respectivament) i a la participació en els campionats europeus i mundials de Formació Professional, denominats Euroskills i Worldskills.

En virtut d’este acord, la Comunitat Valenciana ha rebut, per a l’any 2023, la quantitat de 3.059.877,00 €, consignada en l’aplicació pressupostària 18.05.322b.454.01 dels pressupostos generals de l’Estat per a 2023, per al desenvolupament d’accions de qualitat en Formació Professional del sistema educatiu espanyol, susceptible de cofinançament mitjançant el Fons Social Europeu en el marc financer 21-27. Esta quantitat econòmica es destina a desenvolupar les accions que es preveu el programa de qualitat esmentat abans, dins de les quals es troben els campionats de Formació Professional.

D’altra banda, la Direcció General de Formació Professional de la Conselleria d’Educació, Universitats i Ocupació exercix la representació oficial i la delegació autonòmica davant del Ministeri d’Educació, Formació Professional i Esports, organitzador dels campionats de Formació Professional SpainSkills.

La pertinença a estes organitzacions comporta, entre altres compromisos, el d’organitzar campionats autonòmics de Formació Professional biennalment.

Per la seua part, el Reial decret 274/2024, de 19 de març, pel qual es desenvolupa l’estructura orgànica bàsica del Ministeri d’Educació, Formació Professional i Esports, establix que corresponen a la Direcció General de Formació Professional (DGFP), entre altres, les funcions següents:

– La informació, l’assessorament i el disseny d’estratègies en matèria d’orientació i formació professional, així com el manteniment del portal i de les xarxes socials per a facilitar l’intercanvi d’informació, experiències i recursos en l’àmbit de la Formació Professional.

– La participació i la col·laboració en els programes internacionals d’educació de persones adultes, de Formació Professional i d’aprenentatge al llarg de la vida, sense perjuí de les funcions que corresponen a la Direcció General de Planificació i Gestió Educativa, en col·laboració, quan corresponga, amb el SEPIE en l’àmbit de les seues competències.

– Les relacions de coordinació en l’àmbit de la formació professional i de l’aprenentatge al llarg de la vida i la cooperació amb les comunitats autònomes i les corporacions locals, així com la planificació, la gestió i el seguiment dels programes i els convenis amb les administracions educatives en matèria de formació professional i de l’aprenentatge al llarg de la vida; tot això, en coordinació amb la Direcció General d’Avaluació i Cooperació Territorial.

El Comunicat de Bruges, sobre cooperació europea en educació i formació professional, recomana als estats membres de la Unió Europea promocionar l’atractiu de la Formació Professional organitzant competicions de destreses (*skills*, en anglés).

Estes competicions constituïxen un instrument divulgatiu de la Formació Professional valuós i un mitjà per a estimular estudiants, professors i empreses. A més, és una plataforma d’intercanvi i un fòrum de debat sobre l’evolució dels estàndards professionals, la qualitat i la innovació en els diferents sectors productius.

L’organització dels campionats autonòmics, així com la participació en els nacionals i els internacionals, si és el cas, requerix la col·laboració d’un/a docent en el paper d’expert/a per a cada una de les modalitats que, si és el cas, es convoquen a escala autonòmica, o en les quals es competisca a escala nacional i internacional. Este professorat expert ha de pertànyer al professorat que impartix ensenyances en l’àmbit de la Formació Professional del sistema educatiu, i la seua designació ha de respondre als principis de mèrit i capacitat mitjançant un procés transparent.

Amb data 12 de març de 2018, en la Comissió de Formació Professional de la Conferència Sectorial d’Educació, es va acordar la formalització d’unes instruccions per a la selecció dels experts/ertes en coordinació amb les comunitats autònomes.

Per això, és necessari convocar el procediment per a realitzar la selecció del professorat expert que col·laborarà en l’organització dels pròxims campionats autonòmics de CV-Skills, en la formació de l’alumnat que representarà la Comunitat Valenciana en els campionats nacionals SpainSkills, i en la formació, si és el cas, de l’alumnat valencià que participe en els campionats internacionals, EuroSkills i WorldSkills.

En exercici de les atribucions que li conferix el Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació (DOGV núm. 9661, de 14.08.2023), i l’apartat quart de la Resolució de 13 d’abril de 2022, del conseller d’Educació, Cultura i Esport, sobre delegació de competències en determinats òrgans (DOGV núm. 9328, de 29.04.2022), i en virtut del que s’ha exposat,

RESOLC

*Primer. Objectiu i àmbit d’aplicació*

L’objecte d’esta convocatòria és la selecció del professorat expert que col·laborarà amb l’organització dels diferents campionats de Skills, el cicle dels quals comença durant este any 2024, i que inclouen les pròximes competicions de CVSkills 2025, SpainSkills 2026, i, si és el cas, EuroSkills i WorldSkills.

En els pròxims campionats autonòmics es convocaran 33 modalitats de competició, per la qual cosa resulta necessari comptar amb 33 docents experts/ertes.

*Segon. Funcions dels/les docents experts/ertes en les competicions de Formació Professional*

1. En la competició autonòmica CVSkills, els/les experts/ertes assumiran les funcions següents:

– Elaborar la documentació tècnica de la seua modalitat de competició, d’acord amb els models establits. Esta documentació inclou, entre altres documents, la descripció tècnica de la modalitat de competició, la llista d’infraestructures necessàries i el pla de proves previst.

– Valorar la infraestructura necessària per a dur a terme la competició ajustant-se al pressupost establit per a la seua modalitat de competició.

– Verificar, abans del començament de la competició, que es disposa de la infraestructura i dels mitjans necessaris per al desenvolupament de les activitats programades, d’acord amb la descripció tècnica de cada modalitat de competició.

– Comprovar l’operativitat dels equips, la disponibilitat de les ferramentes i els materials necessaris per al desenvolupament de les proves i el compliment de les normes establides, incloent-hi les normes de seguretat, higiene i salut en la zona de competició.

– Actuar com a president del jurat, amb veu però sense vot, i omplir i verificar la documentació necessària: l’acta de constitució de jurat, la llista de competidors, el compromís de seguretat i salut, la llista de tutors dels competidors, la cessió de drets d’imatge, el sorteig dels llocs de treball, l’acta d’inspecció de les ferramentes i els equips de cada competidor, els indicadors del Fons Social Europeu i l’acta d’avaluació final.

– Resoldre els dubtes de caràcter tècnic relacionats amb el desenvolupament de la seua modalitat de competició.

2. En la competició nacional SpainSkills els/les docents seleccionats/ades com a experts/ertes exerciran la funció de preparació dels competidors que representen la Comunitat Valenciana en les seues modalitats de competició, i deuran:

– Facilitar a la persona tutora del/la competidor/a que representarà la Comunitat Valenciana en la competició nacional la documentació tècnica necessària.

– Elaborar, juntament amb la persona tutora del/la competidor/a, el pla d’entrenament per a la competició nacional.

– Dur a terme el seguiment del pla de formació, juntament amb la persona tutora del/la competidor/a, i fer propostes de millora.

– Acompanyar i orientar el competidor/a de la seua modalitat durant el desenvolupament del campionat nacional i donar-li suport d’acord amb les normes de la competició.

– Assistir a les jornades d’entrenament i preparació per a l’equip que representarà la Comunitat Valenciana en la competició nacional, així com a qualsevol esdeveniment que s’organitze sobre este tema, tant abans com després de la competició nacional.

3. En les competicions internacionals EuroSkills i WorldSkills:

Els/les alumnes competidors/ores de l’equip de la Comunitat Valenciana que siguen medalla d’or en el campionat nacional SpainSkills passaran a formar part de l’equip nacional SpainSkills en la seua modalitat de competició, i representaran Espanya en esta modalitat en els campionats internacionals posteriors. Les funcions de l’expert/a de la modalitat representada per este alumnat seran les següents:

– Facilitar al tutor/a de la persona competidora que representarà Espanya en les competicions internacionals la documentació tècnica necessària.

– Elaborar, juntament amb el/la tutor/a de la persona competidora, el pla d’entrenament per a les competicions internacionals.

– Realitzar el seguiment del pla de formació, juntament amb el tutor/a de la persona competidora, i fer propostes de millora.

– Acompanyar i orientar la persona competidora de la seua modalitat i donar-li suport durant el desenvolupament dels campionats d’acord amb les normes de la competició.

*Tercer. Requisits del professorat aspirant*

El professorat aspirant que es presente per a exercir d’expert/a haurà de complir els requisits següents:

– Ser professor/a en els cossos de professorat de Secundària o professorat tècnic de Formació Professional, i impartir docència en cicles formatius de famílies professionals relacionades amb les modalitats de competició que es duran a terme. La relació entre les modalitats de competició i les famílies professionals es pot consultar en l’annex I.

– Estar en actiu com a professor/a i exercir la docència en algun centre educatiu finançat amb fons públics, des de l’1 de setembre de 2024 i durant tot el temps que s’estiga exercint la coordinació tècnica en la modalitat de competició assignada.

En el cas de deixar de complir algun dels requisits indicats, esta persona serà destituïda en les seues funcions i es nomenarà, en el seu lloc, la següent persona de la llista d’aspirants a esta plaça, o, si no n’hi ha, es farà mitjançant la designació directa de caràcter temporal.

*Quart. Procés d’inscripció per a la selecció dels candidats*

1. Els qui desitgen prendre part en esta convocatòria hauran de preparar la documentació següent:

– Sol·licitud de preparació. S’haurà d’omplir un qüestionari habilitat a este efecte en la pàgina web de la Conselleria d’Educació, Universitats i Ocupació, en l’enllaç <https://ceice.gva.es/va/web/formacion-profesional/cv-skills>, en el qual es concretarà la modalitat a la qual s’opta.

– Curriculum vitae en format Europass dirigit a la Direcció General de Formació Professional (<https://europa.eu/europass/es/create-europass-cv>)

– Certificat dels mèrits al·legats. Els mèrits que s’al·leguen en relació amb la participació en les competicions de CVSkills 2023 i SpainSkills 2024 els haurà d’al·legar la persona candidata, però no és necessari presentar la certificació, ja que es comprovaran d’ofici. La resta dels mèrits al·legats requeriran la presentació dels certificats corresponents.

2. El termini de presentació de les sol·licituds serà de 15 dies naturals comptats des de l’endemà de la publicació d’esta resolució en el DOGV.

3. Els documents que acompanyen la candidatura s’hauran de remetre per correu electrònic al compte de correu [cv\_efhgff@wvj.ts](mailto:zm_fsxefs@cqs.tj), dins del termini de presentació de les candidatures, i hauran d’incloure els certificats que demostren els mèrits al·legats i el *curriculum vitae*  en format Europass.

S’exclouran del procés de selecció tots aquells aspirants que no reunisquen els requisits de participació establits, així com els que hagen presentat la sol·licitud fora del termini o incomplisquen els termes formals de presentació.

*Quint. Selecció de candidats*

1. La Direcció General de Formació Professional, a través de la comissió de selecció que s’establix en el punt sext, valorarà els mèrits justificats documentalment pels candidats proposats per les administracions educatives, per a la qual cosa aplicarà els criteris següents:

|  |  |  |
| --- | --- | --- |
| *Valoració de mèrits relacionats amb la participació en diferents competicions de Formació Professional* | *Valoració per cada participació* | *Valoració màxima* |
| Expert/a, jurat o persona membre de la delegació de CVSkills en els campionats de Formació Professional en l’àmbit europeu i/o internacional. | 2 punts | 4 punts |
| Expert/a, coordinador/a tècnic, cap d’equip o persona membre de la delegació de CVSkills en els campionats de Formació Professional d’àmbit nacional. | 2 punts | 4 punts |
| Persona membre de l’equip organitzador de CVSkills de la DG d’FP de GVA | 2 punts | 4 punts |
| Expert/a en els campionats de Formació Professional a escala autonòmica. | 2 punts | 6 punts |
| Expert/a en els campionats de Formació Professional a escala autonòmica en les modalitats de demostració. | 1 punt | 3 punts |
| Tutor/a de l’alumnat participant en els campionats de Formació Professional a escala nacional. | 1 punt | 3 punts |
| Tutor/a de l’alumnat participant en els campionats de Formació Professional a escala autonòmica. | 1 punt | 3 punts |
| Tutor/a d’alumnat participant en els campionats de Formació Professional a escala autonòmica en les modalitats de demostració. | 0,5 punts | 1,5 punts |
| PUNTUACIÓ MÀXIMA | | 20 punts |

  

|  |  |  |
| --- | --- | --- |
| *Valoració de mèrits addicionals* | *Per cada titulació o projecte que es presente* | *Valoració màxima* |
| Coneixements d’anglés | B1: 0,5 punts | 2 punts |
| B2: 1 punt |
| C1: 1,5 punts |
| C2: 2 punts |
| Participació en projectes d’investigació i innovació convocats pel Ministeri d’Educació, Formació Professional i Esport o per la Conselleria d’Educació, Universitats i Ocupació. | 0,5 punts | 2 punts |
| Participació en projectes europeus dins del programa de mobilitat europea del SEPIE (Erasmus) | 0,5 punts | 2 punts |
| PUNTUACIÓ MÀXIMA | | 6 punts |

  

2. Per a acreditar els coneixements d’anglés, s’haurà de presentar alguna de les certificacions que es consideren vàlides d’acord amb el que s’establix en l’annex II de la present resolució.

3. La puntuació total de cada persona candidata serà el resultat de sumar les puntuacions obtingudes en la valoració de mèrits relacionats amb les competicions de Formació Professional i dels relacionats amb els mèrits addicionals. Els/les candidats/ates seleccionats/ades seran aquells/elles amb més puntuació total. En cas d’empat, els criteris per a desempatar seran els següents:

– Puntuació més alta com a expert/a en els campionats de Formació Professional a escala autonòmica.

– Puntuació més alta com a tutor/a d’alumnat participant en els campionats de Formació Professional a escala nacional.

– Puntuació més alta com a tutor/a d’alumnat participant en els campionats de Formació Professional a escala autonòmica.

4. S’establirà una llista de reserva de professorat candidat, ordenada de més a menys puntuació, per al cas que, durant el temps de desenvolupament de l’activitat, hi haguera alguna baixa en alguna especialitat.

*Sext. Comissió de selecció*

1. La comissió de selecció serà l’encarregada valorar els mèrits que al·leguen els candidats d’acord amb els criteris de selecció establits en el punt quint, així com de seleccionar la llista d’aspirants seleccionats per als diferents llocs.

2. La comissió de selecció estarà formada per la directora general de Formació Professional, o per la persona que delegue, que actuarà com a presidenta; el subdirector de Formació Professional, o la persona que delegue, que actuarà com a vicepresident, i un/a tècnic/a de la Direcció General de Formació Professional designat/ada per la directora general de Formació Professional.

*Sèptim. Resolució de la convocatòria*

1. El termini màxim per a resoldre la present convocatòria és d’1 mes des de la data de publicació d’esta.

2. La resolució amb la llista d’aspirants seleccionats per modalitat de competició, així com les llistes de reserves per modalitat, es publicaran en el *Diari Oficial de la Generalitat Valenciana*.

3. La directora general de Formació Professional designarà les persones candidates seleccionades com a experts/ertes en la modalitat de competició a la qual s’hagen presentat.

*Octau. Reconeixement del treball realitzat*

D’acord amb el que es preveu en l’Orde 54/2014, d’1 de juliol, de la Conselleria d’Educació, Cultura i Esport, que establix el model de formació permanent del professorat i el disseny, reconeixement i registre de les activitats formatives, i en coordinació amb la Direcció General d’Innovació i Inclusió Educativa, s’acreditarà la participació en un projecte d’investigació i innovació educativa d’acord amb els criteris següents:

– Participació com a expert/a de la competició autonòmica CVSkills 2025, un total de 30 hores.

– Actuació com a tutor/a en la competició nacional que se celebre amb posterioritat a CVSkills 2025, un total de 30 hores.

Per al reconeixement de la participació en els projectes esmentats, caldrà ajustar-se al que es disposa en la norma que, reglamentàriament, establisca les condicions de reconeixement de la participació esmentada.

*Nové. Efectes*

La present resolució es publicarà en el *Diari Oficial de la Generalitat Valenciana* ifarà efecte a partir de l’endemà de la seua publicació.

*Dècim. Informació i difusió*

A l’efecte de publicitat, es donarà la màxima difusió en els mitjans habituals de comunicació de les administracions educatives, així com en la pàgina web de la Conselleria d’Educació, Universitats i Ocupació, en l’enllaç <http://www.ceice.gva.es/va/web/formacion-profesional/cv-skills>.

Contra esta resolució, que no esgota la via administrativa, els interessats podran interposar un recurs d’alçada davant del secretari autonòmic d’Educació, en el termini d’un mes a comptar de l’endemà que es publique, de conformitat amb els articles 121 i 122 de la Llei 39/2015, d’1 d’octubre, del procediment administratiu comú de les administracions públiques.

ANNEX I

*Modalitats de competició i cicles associats a estes*

|  |
| --- |
| **TRANSPORT I LOGÍSTICA** |
| 13. REPARACIÓ DE CARROSSERIA |
| Modalitat en la qual es treballa tant la reparació i/o substitució dels components estructurals d’un vehicle, com de panells decoratius exteriors, per a la qual cosa s’utilitzen tècniques i equips reconeguts internacionalment.  Cicles formatius de la família de Transport i Manteniment de Vehicles |
| 33. TECNOLOGIA DE L’AUTOMÒBIL |
| Els tècnics d’esta modalitat de competició han de ser capaços d’entendre els diferents sistemes del vehicle, com són els motors, les transmissions, la frenada, l’electricitat, la direcció i la suspensió, i solucionar els problemes i fer el manteniment i la reparació d’estos.  Cicles formatius de la família de Transport i Manteniment de Vehicles |
| 36. PINTURA DE L’AUTOMÒBIL |
| Han de saber treballar tècniques d’aplicació de massilles de reblir, poliment, preparació de superfícies i aplicació d’emprimacions, la preparació de la pintura mitjançant la formulació del color, l’aplicació de pintura i vernís amb pistoles aerogràfiques en peces de la carrosseria, així com les tècniques de colorimetria, emmascarament i personalització de vehicles.  Cicles formatius de la família de Transport i Manteniment de Vehicles |
| **CONSTRUCCIONS I INSTAL·LACIONS** |
| 15. FONTANERIA I CALEFACCIÓ |
| És una especialitat que suposa la instal·lació dels diferents components que conformen el sistema de canonades d’aigua, la calefacció, el desaigüe, els sanitaris en domicilis particulars, els edificis i els locals industrials. Inclou les instal·lacions de canonades de gas natural, manufactura, GLP i aire comprimit.  Cicles formatius de la família d’Instal·lació i Manteniment |
| 18. INSTAL·LACIONS ELÈCTRIQUES |
| Modalitat en la qual es treballa el disseny, el muntatge de les instal·lacions elèctriques i la posada en marxa d’estes, així com les verificacions i el manteniment d’esta mena d’instal·lacions en vivendes, oficines, edificis comercials, oficines, agricultura, escoles, hospitals i entorns industrials simples.  Cicles formatius de la família d’Electricitat i Electrònica |
| 24. EBENISTERIA |
| Especialitat en la qual es treballa la fabricació, en tallers xicotets, de mobles i elements de construcció de fusta (siguen massissos, xapats, recoberts de plàstic o pintats).  Cicles formatius de la família de Fusta, Moble i Suro |
| 25. FUSTERIA |
| Treball amb fusta per a connectar o unir, entre si, dos o més peces de fusta en diverses formes d’unió. Es construïxen portes, finestres, escales i altres objectes d’arquitectura que s’instal·len en edificis de manera permanent.  Cicles formatius de la família de Fusta, Moble i Suro |
| 37. JARDINERIA PAISATGÍSTICA |
| La pràctica de la jardineria abasta la instal·lació i el manteniment de jardins, el disseny i la gestió de projectes mitjançant la utilització de diferents plantes i materials, com la pedra. Inclou instal·lacions elèctriques i de fontaneria simple i la d’elements prefabricats com el mobiliari urbà o els estanys xicotets.  Cicles formatius de la família d’Agrària |
| 38. REFRIGERACIÓ I AIRE CONDICIONAT |
| És una especialitat que suposa la instal·lació dels diferents components que conformen el sistema de refrigeració. Inclou la soldadura de canonades i el maneig de refrigerants que no causen mal al medi ambient.  Cicles formatius de la família d’Instal·lació i Manteniment |
| 62. ENERGIES RENOVABLES |
| Els tècnics d’energies renovables garantixen que els equips de captació, generació o distribució d’energia a partir d’una àmplia varietat de fonts, com l’eòlica, la hidràulica, la solar i la geotèrmica, es mantinguen adequadament i funcionen amb eficàcia.  Cicles formatius de la família d’Energia i Aigua. |
| **FABRICACIÓ** |
| 04. MECATRÒNICA |
| Esta especialitat combina els coneixements i les habilitats en mecànica, pneumàtica, sistemes de control electrònic, programació, robòtica i desenvolupament de sistemes, per a muntar, programar, posar en marxa, mantindre i optimitzar sistemes mecatrònics presents en totes les àrees dels sistemes de producció.  Cicles formatius de grau superior de Mecatrònica Industrial i Automatització i Robòtica Industrial |
| 05. DISSENY MECÀNIC - CAD |
| Modalitat en la qual s’utilitzen les tecnologies de disseny assistit per ordinador per a elaborar tots els models gràfics, els plànols, els documents i els arxius que continguen la informació necessària per a la fabricació i la documentació de peces i components.  Cicles formatius de la família de Fabricació Mecànica |
| 07. CNC - FRESATGE |
| La competició consistix en el processament de peces de metall mitjançant la tecnologia de fresatge amb control numèric. A partir del dibuix tècnic, es fabrica la peça requerida amb una gran precisió.  Cicles formatius de la família de Fabricació Mecànica |
| 10. SOLDADURA |
| L’activitat d’este professional inclou la interpretació de plànols, normes, símbols i altres, així com la realització de soldadures en xapes, tubs, estructures i recipients a pressió, de diversos materials, mitjançant diferents processos.  Cicles formatius de la família de Fabricació Mecànica |
| 16. ELECTRÒNICA |
| Modalitat en la qual es treballa el muntatge i el manteniment d’infraestructures de telecomunicacions, megafonia, circuit tancat de televisió i xarxes locals en edificis. També el manteniment d’equips electrònics, la supervisió, la gestió i el desenvolupament dels equipaments de xarxes de veu i dades i de producció audiovisual i radiodifusió.  Cicles formatius de la família d’Electricitat i Electrònica |
| 19. CONTROL INDUSTRIAL |
| En esta especialitat el professional combina els coneixements i les destreses relacionades amb la instal·lació elèctrica i l’automatització dels processos industrials en tots els sectors de la producció.  Cicles formatius de la família d’Electricitat i Electrònica i d’Instal·lació i Manteniment |
| 63. SISTEMES ROBÒTICS INTEGRATS |
| La prova consistix a instal·lar, connectar i regular tant la part elèctrica com la pneumàtica d’unes maquetes que facilitaran la simulació d’un procés industrial. La ferramenta s’ha de col·locar en el robot i realitzar la configuració de les entrades i eixides d’este amb els sensors i els actuadors de les maquetes. Finalment, s’ha de realitzar el programa que el procés que es demana requerisca.  Cicles formatius de les famílies professionals d’Electricitat i Electrònica i Fabricació Mecànica. |
| ROBÒTICA COL·LABORATIVA |
| L’especialitat partix dels coneixements generals de la robòtica industrial per a centrar-se en els robots col·laboratius, que poden treballar juntament amb els humans.  La prova consistix a programar-los, la qual cosa es realitza amb les instruccions de robòtica estàndard, però també s’utilitza, sovint, el moviment manual del braç robòtic per al desenvolupament de la seqüència amb sensors de força integrats, que són fonamentals per al funcionament del robot i per a la seguretat del personal, per la qual cosa detenen el seu moviment en cas de col·lisió accidental.  Cicles formatius de les famílies professionals d’Electricitat i Electrònica, Fabricació Mecànica i Instal·lació i Manteniment. |
| **INFORMÀTICA I TELECOMUNICACIONS** |
| 17. DESENVOLUPAMENT WEB |
| Els dissenyadors web utilitzen programes informàtics per a produir pàgines que inclouen enllaços a altres pàgines, gràfics, elements de text i fotografies. Per a implementar estes idees, s’utilitzen programes informàtics, biblioteques de codi obert i entorns de desenvolupament (*frameworks*).  Cicles formatius de la família d’Informàtica |
| 39. ADMINISTRACIÓ DE SISTEMES EN XARXA |
| Modalitat en la qual s’ha de demostrar un rang de destreses ampli en l’àmbit de les tecnologies de la informació i la comunicació: operacions de disseny, implantació, proves, manteniment, reparació, optimització, actualització i operació de dispositius connectats en xarxa.  Cicles formatius de la família d’Informàtica |
| 53. INFORMÀTICA EN EL NÚVOL (*CLOUD COMPUTING*) |
| La informàtica en el núvol s’ha convertit en una part clau de l’estratègia de transformació digital corporativa, ja que les empreses migren les activitats informàtiques físiques, com l’emmagatzematge d’arxius i els servidors *in situ*, a un entorn virtual.  Cicles formatius de la família d’Informàtica. |
| **ARTS CREATIVES I MODA** |
| 28. FLORISTERIA |
| La floristeria comprén la realització de composicions florals i/o plantes, de manera que utilitza espècies vegetals i altres materials, la qual cosarequerix des de coneixements bàsics de botànica fins als períodes de comercialització i adquisició de la matèria primera segons l’època de l’any.  Cicles formatius de la família d’Agrària i Seguretat i Medi Ambient. |
| 50. DISSENY I ANIMACIÓ DE JOCS 3D |
| Esta modalitat s’inclou dins del sector de la creació de videojocs. Per a la creació artística de videojocs 3D, es partix de les premisses dels dissenyadors de videojocs i es realitzen amb una combinació de conceptualització, creativitat i posada en pràctica d’habilitats tècniques.  Cicles formatius de la família d’Imatge i So |
| 31. TECNOLOGIA DE LA MODA |
| En esta especialitat es creen peces de vestir aplicant els coneixements en materials i accessoris i les tendències de moda i color, i fan el seu treball segons els paràmetres i requeriments del client o de l’empresa de moda.  Cicles formatius de la família de Tèxtil, Confecció i Pell |
| **SERVICIS** |
| 29. PERRUQUERIA |
| L’alumnat d’esta modalitat ha de treballar el tractament i la cura dels cabells, incloent-hi tots els tipus de tècniques de tallada de cabells, arrissat, coloració, pentinat i disseny de barba. Els requisits són el coneixement de la moda, creativitat i imaginació, juntament amb un alt nivell tècnic, que inclou els enfocaments comercial i artístic.  Cicles formatius de la família d’Imatge Personal |
| 30. ESTÈTICA |
| Modalitat en la qual es treballa la planificació, l’aplicació i la comercialització de tractaments facials, corporals i per a peus i mans, el maquillatge, el coneixement dels productes i els mètodes per a la cura de la pell i el cos.  Cicles formatius de la família d’Imatge Personal |
| 47. CUINA I PASTISSERIA |
| Modalitat en la qual s’avaluen els coneixements i les destreses per a elaborar i presentar productes de forn, brioixeria i pastisseria, i dirigir les operacions de producció, composició i decoració en obradors i establiments de restauració.  Cicles formatius de les famílies d’Hostaleria i Turisme i d’Indústries Alimentàries |
| 34. CUINA |
| Competició en la qual es realitza la preparació, cocció, realització i condimentació de plats de cuina internacional: aperitius, plats freds i calents i postres. Requerix coneixements en nutrició, en mesures relacionades amb la salut i la higiene, que són elements fonamentals en esta especialitat.  Cicles formatius de la família d’Hostaleria i Turisme |
| 35. SERVICIS DE RESTAURANT I BAR |
| Exigix un coneixement ampli de la cuina internacional, les begudes i el servici de bar. És necessari tindre un domini perfecte de les normes per a servir i conéixer la preparació dels plats i les begudes que arriben a la taula del client. Els requisits bàsics són la destresa, les bones maneres, l’aplom i les habilitats pràctiques.  Cicles formatius de la família d’Hostaleria i Turisme |
| 41. ATENCIÓ SOCIOSANITÀRIA I CURES AUXILIARS D’INFERMERIA |
| Inclou les atencions i la vigilància de l’estat d’un malalt: cura de les condicions sanitàries de l’entorn del pacient, col·laboració en la prestació d’atenció psíquica al pacient i tasques d’instrumentació en equips de salut bucodental, entre altres.  Cicles formatius de la família de Servicis Socioculturals i a la Comunitat i de Sanitat |
| 56. RECEPCIÓ HOTELERA |
| En la competició, la persona candidata ha de demostrar que sap gestionar el departament de recepció d’acord amb la planificació general de l’establiment, de manera que desenvolupe i assegure la prestació correcta dels servicis que li són propis a este departament hoteler alhora que execute accions comercials.  Cicles formatius de la família d’Hostaleria i Turisme |
| 44. APARADORISME I COMERCIALITZACIÓ VISUAL |
| Creació de presentacions visuals atractives per als aparadors i l’interior de botigues i grans magatzems, dissenyades per a maximitzar les vendes.  Cicles formatius de la família de Comerç i Màrqueting. |
| FARMÀCIA I PARAFARMÀCIA |
| La persona que s’encarrega d’atendre la clientela oferix una experiència de cap a peus que millora la qualitat de vida de les persones fent que es vegen i se senten tan bé com siga possible.  El treball inclou una varietat d’habilitats que van des de la cura de les ungles i la pell fins al massatge corporal i l’experiència en maquillatge, treballen estretament amb els seus clients, relació que és l’essència del treball. A més de demostrar una àmplia gamma de tractaments de bellesa, la seua funció també té un element terapèutic que pot contribuir a la sensació de benestar i autoestima del client.  Cicles formatius de la família de Sanitat. |

  

ANNEX II

*Certificacions vàlides per a acreditar els coneixements d’anglés*

|  |  |
| --- | --- |
| **ESCOLA OFICIAL D’IDIOMES** | |
| **NIVELL** | **CERTIFICACIÓ** |
| C1 | - Certificat de nivell C1 |
| B2 | - Certificat de nivell avançat |
| B1 | - Certificat de nivell intermedi |
| **TITULACIONS UNIVERSITÀRIES** (equivalència a l’efecte d’acreditació d’idiomes en esta convocatòria) | |
| **NIVELL** | **CERTIFICACIÓ** |
| C1 | - Grau o llicenciatura en Estudis Anglesos, Filologia Anglesa, Traducció i Interpretació amb anglés com a primera llengua estrangera |
| B2 | - Grau en Educació Primària amb menció en anglés o ensenyança bilingüe. |
| B1 | - Diplomatura de Mestre d’Ensenyança Primària amb especialitat en anglés o ensenyança bilingüe. |
| **ALTRES CERTIFICACIONS** | |
| **NIVELL** | **CERTIFICACIÓ** |
| C2 | - CPE (Certificate of Proficiency in English). Universitat de Cambridge.  - IELTS (International English Language Testing System) 8.5+.  - ISE IV (Integrated Skills in English). Trinity College London.  - PTE (Pearson Test of English), Level 5.  - APTIS. British Council.  - BULATS (Business Language Testing Service). Universitat de Cambridge |
| C1 | - CAE (Certificate in Advanced English). Universitat de Cambridge.  - BEC (Business Certificate), Higher. Universitat de Cambridge.  - IELTS (International English Language Testing System), 7-8.  - ISE III (Integrated Skills in English). Trinity College London.  - PTE (Pearson Test of English), Level 4.  - APTIS. British Council.  - BULATS (Business Language Testing Service). Universitat de Cambridge.  - TOEFL-IBT (Test of English as a Foreign Language Internet Based). Educational Testing Service, 95-120.  - TOEIC (Test for International Communication. Four skills) Educational Testing Service, > 1345 |
| B2 | - FCE (First Certificate in English). Universitat de Cambridge.  - BEC (Business Certificate), Vantage. Universitat de Cambridge.  - IELTS (International English Language Testing System), 0.3-9.3.  - ISE II (Integrated Skills in English). Trinity College London.  - PTE (Pearson Test of English), Level 3. APTIS. British Council.  - BULATS (Business Language Testing Service). Universitat de Cambridge.  - TOEFL-IBT (Test of English as a Foreign Language Internet Based). Educational Testing Service, 72-94.  - TOEIC (Test for International Communication. Four skills) Educational Testing Service, > 1095. |
| B1 | - PET (Preliminary English Test). Universitat de Cambridge.  - BEC (Business Certificate), Preliminary. Universitat de Cambridge.  - IELTS (International English Language Testing System), 4-5.  - ISE I (Integrated Skills in English). Trinity College London.  - PTE (Pearson Test of English), Level 2.  - APTIS. British Council.  - BULATS (Business Language Testing Service). Universitat de Cambridge (B1 en les 4 destreses).  - TOEFL-IBT (Test of English as a Foreign Language Internet Based). Educational Testing Service, 42-71.  - TOEIC (Test for International Communication. Four skills) Educational Testing Service, > 790. |

  

Nota 1: les certificacions oficials d’habilitacions lingüístiques en llengua anglesa expedides per les comunitats autònomes s’admetran com a acreditació del nivell de coneixements de la llengua anglesa, sempre que incloguen el nivell corresponent, d’acord amb el marc comú europeu de referència.

Nota 2: respecte a altres certificacions possibles no esmentades en este annex, es valorarà en cada cas si són pertinents.

  

València, 11 de juliol de 2024

Marta Armendia Santos

Directora general de Formació Professional